Més de 100 escolars de Burjassot visitaran la Biblioteca Infantil, al febrer
2025-07-24

Les Biblioteques Municipals de Burjassot continuen treballant per a donar a conéixer el gran servei que presten a la ciutadania i per a fomentar la lectura des de tots els àmbits municipals.

Pensant en els més menuts de la casa, i després de l’èxit de l’any passat, la Biblioteca Infantil reprendrà, al febrer, les seues visites guiades. Un mes en què més de 100 escolars del municipi tindran l’oportunitat de conéixer este espai municipal, saber com funciona el préstec i la devolució de llibres i estar informats de totes les activitats d’animació lectora que es desenvolupen.

Al febrer, visitaran la Biblioteca Infantil els escolars del CEIP Fernando de los Ríos, en els seus cursos de 4t i 3r de primària, els dies 5 i 6 de febrer, respectivament. A final de mes, el torn serà de l’alumnat del CEIP Miguel Bordonau, concretament del curs de 2n de primària.

Per a poder realitzar estes visites, els centres escolars han de sol·licitar-ho en el Registre d’Entrada de l’Ajuntament.